Իշխանություն կորցնողներից թե ով ինչպես լուսացրեց այս գիշեր, դեռ հավաստի տեղեկություններ չկան, բայց արդեն վստահաբար կարող ենք ասել, որ դեռեւս չպարզված հանգամանքներում տասնյակի հասնող մեդալներ, շքանշաններ ու պատվոգրեր «վաստակած» ՀՀԿ-ական Էդիկ Շարմազանովն աչք չի կպցրել մինչ Արարատյան դաշտի այս լուսապայծառ առավոտի բացվելը։ Ակնհայտորեն երկունքի ցավ է տարել ողջ գիշեր։ Ու երկնել է արշալույսին։ Արեւի առաջին ճառագայթների ներքո, հենց այն պահին, երբ Մասիսի սպիտակափառ գագաթը փայլում էր վարդագույն շողքերով, շտապել է իր երկնաքերը... չէ՝ քերթվածքը ընծայել լրատվամիջոցներին, որ նրանք էլ իրենց հերթին ավետեն Հայաստանի քաղաքացիներին, որ... պինդ բռնվեք... Շարմազանով Էդիկը հիասթափված է։